Aimée Fournier de Horrack

Aimée Fournier de Horrack (1876ko abuztuaren 30a -1952ko otsailaren 25a) frantses entomologoa izan zen, tximeleta bildumagilea. Bere bilduma Frantziako Historia Naturalaren Museoan dago eta hainbat ikerketa zientifikotarako balio izan du. Gainera, bere Morpho tximeleta bilduma monumentu historiko gisa katalogatu zuten 1947an. Charaxes fournierierae tximeleta afrikarraren izenak omenaldia egiten dio.

 Bizitza 
Ez da bere bizitza pertsonalaren xehetasun askorik ezagutzen, baina badirudi berezko gustua zuela historia naturalarekiko, eta intsektuen munduak bereziki erakartzen zuela. Bayreuthen tximeleta exotikoen bilduma bat bisitatu ondoren piztu zitzaion entomologiarekiko interesa. Hiri horretara joaten zen urtero Wagnerren musikaz gozatzera bere jaialdi ospetsuan. Intsektu hauen koloreek eta formek liluratu egin zuten, eta handik gutxira bilduma hau eskuratzea erabaki zuen. Gero eta tximeleta gehiago zituen, eta Parisko bere etxean hainbat akuario eta beira-arasarekin partekatzen zuen espazioa. Aiméek etengabe erosten zituen prestatu eta sailkatu beharreko aleak.

Gaston Fournierrekin ezkonduta, senar-emazteek Percy Ireland Lathy (1874-1943) entomologo ingelesa kontratatu zuten bere tximeleta bilduma gorde zezan. Espezimenak munduko leku guztietatik iristen ziren eta bildumak oso espezie bitxi eta garestiak zituen. Baina une batean, espazio eta langile faltagatik, bildumako espezimenak Morpho, Catagramma, Agrias, Papilionidae, Prepona, Riodininae, Ornithoptera, Charaxes eta Lycaenidae generoetara mugatzea erabaki zuen Percyk. 

1920 eta 1935 artean, bildumak hazkunde nabarmena izan zuen. 1935ean, Lathyk Aiméerentzat lan egiteari utzi zion, eta, beraz, entomologo ingelesaren albokoa arduratu zen bildumaz, lehenik, eta, ondoren, Ferdinand Le Cerf (1881-1945). Le Cerf hil ondoren, Aimeek bere tximeleta bilduma handia zaintzen jarraitu zuen. Gaur egun, berrogei mila ale baino gehiago dituen bilduma hau Frantziako Historia Naturalaren Museo Nazionalean dago, eta ikerketa zientifiko askotan informazio-iturri izan da.

 Lanak 

 Avec Percy Ireland Lathy, Thèses entomologiques (Lepidopteres): notes et remarques sur les Agrias..., fascicule 1 Paris, 1921. (Percy Ireland Lathyrekin, Entomologiako tesiak (Lepidoptera): Agriasi buruzko oharrak eta esatekoak, 1. faszikulua, Paris, 1921.

 Sariak eta aintzatespenak 

 Aimée Fournier-en Morpho tximeleta bilduma monumentu historiko gisa katalogatu zen 1947an.
 1949an Jouet de Sartrouvilleko ontzioletan, Yvelineseko Senan (antzinako Sena eta Oise), Cornu arkitektoaren planoaren gainean eraikitako itsasontzi batek Aimée izena du. Ontzi-jabeen Erreskaterako Sozietate Zentralak (SCSN) antolatutako 29 unitateko 17. seriea da.

 Erreferentziak 

 Bibliografia 

 Pierre Rebillard, Contribution à la connaissance des Riodinidae sud-américains,  éditions du Muséum, 1958.
 Colette, Sidonie-Gabrielle, Paris de ma Fenêtre. Reditions du Milieu du Monde. 1944.

 Kanpo estekak 

Kategoria:Emakume esploratzaileak
Kategoria:Entomologoak
Kategoria:Bildumagileak
Kategoria:Emakume zientzialariak